**5. Ο ΜYΚΗΝΑΪΚΟΣ ΚΟΣΜΟΣ**

**[Μυκηναϊκός** ονομάζεται ο πολιτισμός που αναπτύχθηκε **στην ηπειρωτική Ελλάδα** κατά την ύστερη Εποχή του Χαλκού **(1600-1100 π.Χ.**)**]**.

**[**Ο Μυκηναϊκός πολιτισμός ήταν **ο πρώτος μεγάλος ελληνικός πολιτισμός]**.

**[**Την ονομασία του επινόησαν οι αρχαιολόγοι από το σημαντικότερο κέντρο της εποχής, τις **Μυκήνες]**.

**[**Την αρχή του μυκηναϊκού πολιτισμού σημαδεύουν οι πλούσιοι **βασιλικοί τάφοι** που ανέσκαψε στην **ακρόπολη των Μυκηνών** ο **Ερρίκος Σλήμαν].**

Από την περίοδο των βασιλικών τάφων (1600-1450 π.Χ.) δεν έχουν διατηρηθεί σημαντικά κτίσματα που θα μπορούσαν να θεωρηθούν ανάκτορα.

**[Τα πρώτα βεβαιωμένα ανακτορικά συγκροτήματα στη μυκηναϊκή Ελλάδα** φαίνεται πως κτίζονται σχεδόν ταυτόχρονα γύρω στο **1400 π.Χ**., όπως προκύπτει κυρίως από τις ανασκαφές **στις Μυκήνες, την Τίρυνθα, την Πύλο και τη Θήβα**. Με αυτά εισέρχεται ο μυκηναϊκός πολιτισμός στην ανακτορική του φάση που διήρκεσε δύο αιώνες, δηλαδή έως το **1200 π.Χ**., οπότε τα ανάκτορα καταστρέφονται ή παρακμάζουν.**]**

**[Τα μυκηναϊκά ανάκτορα**:

* Ήταν χτισμένα συνήθως **στην κορυφή οχυρωμένων ακροπόλεων**
* Ήταν **τα πολυδύναμα διοικητικά κέντρα** των διαφόρων επικρατειών στις οποίες είχε χωριστεί η μυκηναϊκή Ελλάδα.
* **Το κέντρο** πάντως φαίνεται ότι ήταν **η Πελοπόννησος και ιδιαίτερα η Αργολίδα]**.

**[Ο μυκηναϊκός πολιτισμός δέχθηκε ευεργετική ώθηση από τον πολιτισμό της μινωικής Κρήτης**. Έχοντας αναπτύξει οι Μυκηναίοι στενούς δεσμούς με τους Μινωίτες ήδη από τον 17ο αιώνα π.Χ., υιοθέτησαν από αυτούς και αφομοίωσαν με γόνιμο τρόπο πολλά στοιχεία του πολιτισμού τους, χωρίς όμως να χάσουν τη δική τους ταυτότητα.**]**

**[**Από τους Μινωίτες **δανείστηκαν οι Μυκηναίοι**:

* ποικίλα **τεχνολογικά επιτεύγματα**
* **μορφές τέχνης**
* **την ιδέα της γραφής**

Όμως, η δημιουργική πνοή και η **πρωτοτυπία των Μυκηναίων** γίνεται αισθητή:

* κυρίως στον τομέα της [μνημειακής αρχιτεκτονικής](http://ebooks.edu.gr/ebooks/v/html/8547/2290/Istoria_A-Gymnasiou_html-empl/index_13.html#table2), όπως είναι:

**α)** **οι κυκλώπειες οχυρώσεις των ακροπόλεων** και

**β)** οι εντυπωσιακοί **θολωτοί τάφοι.]**

**[Η οικονομία των Μυκηναίων**

* Τη στέρεη οικονομική βάση των Μυκηναίων αποτελούσαν **η γεωργία και η κτηνοτροφία**.
* Παράλληλα, από πολύ νωρίς, και με ρυθμιστικό παράγοντα τα ανάκτορα, αναπτύχθηκαν διάφοροι **βιοτεχνικοί κλάδοι**: Η [**ελεφαντουργία**](http://ebooks.edu.gr/ebooks/v/html/8547/2290/Istoria_A-Gymnasiou_html-empl/index_13.html)**, η λιθοτεχνία, η μεταλλουργία** είναι μερικοί από τους τομείς στους οποίους διακρίθηκαν οι Μυκηναίοι.
* Ωστόσο, το μεγαλείο και η ακτινοβολία του μυκηναϊκού κόσμου οφείλονται κυρίως στην ανάπτυξη **της ναυτιλίας και του εμπορίου**.

Ιδιαίτερα από τα μέσα του 15ου αιώνα π.Χ., οπότε οι Μυκηναίοι, όπως υποστηρίζεται, κατέλαβαν την Κνωσό, το ελληνικό μυκηναϊκό στοιχείο δεσπόζει βαθμιαία στη θάλασσα και εξαπλώνεται στη Μεσόγειο.**]**

Μια τέτοια θαλάσσια εξάπλωση δε θα έγινε πάντα με ειρηνικό τρόπο. Ο Τρωικός πόλεμος απηχεί υπερπόντιες πολεμικές επιχειρήσεις της εποχής.

**[Τα στοιχεία που ένωναν τα διάφορα ελληνικά φύλα κατά τη μυκηναϊκή εποχή ήταν πολλά**. Σε γενικές γραμμές ήταν ίδια με εκείνα που ένωναν τους Έλληνες των ιστορικών χρόνων:

**α)** Ως πρώτα και ισχυρότερα θα πρέπει να θεωρήσουμε **την κοινή γλώσσα** –μαρτυρημένη με τα αρχαιότερα ελληνικά κείμενα σε Γραμμική γραφή Β΄– καθώς επίσης και


**β)** **την κοινή θρησκεία** και **τις μεταθανάτιες δοξασίες**, όπως τις ανιχνεύουμε μέσα από τα έθιμα και τις πρακτικές ταφής.

**γ)** Ένα πρόσθετο συνεκτικό στοιχείο αποτελούσε **η ομοιομορφία στην κοινωνικοπολιτική οργάνωση και τους θεσμούς.**

**→** Ως φυσικό **αποτέλεσμα των παραπάνω δεσμών** και μέσα από τις συνεχείς συναλλαγές ανάμεσα στα διάφορα μυκηναϊκά κέντρα, δημιουργήθηκε ένας ενιαίος πολιτισμός, ο **πολιτισμός της μυκηναϊκής κοινής.]**

**Μυκηναϊκή κοινωνία**

**Πυραμιδοειδής ιεράρχηση της μυκηναϊκής κοινωνίας (κοινωνική πυραμίδα):**

****

Αυστηρά ιεραρχημένη **η μυκηναϊκή κοινωνία θυμίζει μια πυραμίδα**, στην κορυφή της οποίας βρίσκεται **ο άναξ.** Αυτός, μαζί με την οικογένειά του, κατοικούσε στο ανάκτορο, το κέντρο εξουσίας της κάθε επικράτειας. Ακολουθούσαν στην ιεραρχία οι διάφοροι αυλικοί και το ιερατείο. Οι κάτοικοι της κάθε περιοχής αποτελούσαν τους δήμους. Οι δήμοι ήταν πολυάριθμοι, οργανωμένοι σε χωριά, γύρω από το διοικητικό κέντρο, το ανάκτορο. Εκτός από τους γεωργούς και τους κτηνοτρόφους, οι πινακίδες με κείμενα σε Γραμμική γραφή Β΄ μας παραδίδουν μια ανεξάντλητη σειρά από εξειδικευμένους τεχνίτες. Στην κατώτερη κοινωνική βαθμίδα βρίσκονται οι δούλοι.

**Γραμμική γραφή Β**

**[Στην Κνωσό** οι αρχαιολόγοι ανακάλυψαν ένα πλήθος από **πήλινες επιγραφές γραμμένες σε Γραμμική γραφή Β**, οι οποίες χρονολογήθηκαν μετά το **1400 π.Χ**., περίοδο της υποτιθέμενης κατάληψης της Κρήτης από τους Μυκηναίους. Παρόμοιες επιγραφές βρέθηκαν και στη μεσσηνιακή **Πύλο**.**]**

**[**Το **1952** οι Βρετανοί **Μάικλ Βέντρις και Τζον Τσάντγουικ** αποκρυπτογράφησαν τη γραφή των πινακίδων, τη **Γραμμική Β.** Τότε διαπιστώθηκε ότι **η γλώσσα των πινακίδων ήταν ελληνική**.**]**

**[**Νεότερες ανασκαφές έφεραν στο φως πινακίδες με τη Γραμμική Β΄ **στη Θήβα, στις Μυκήνες, στην Τίρυνθα και στα Χανιά**. **Η γραφή** των πινακίδων **είναι συλλαβική,** δηλαδή κάθε σύμβολο αποδίδει μια συλλαβή (πα, τα, ρο, μα, τι).**]**

**[**Το ίδιο συμβαίνει και με τη **Γραμμική γραφή Α΄ της Κρήτης** (είναι δηλ. συλλαβική) η οποία ακόμη **δεν έχει αποκρυπτογραφηθεί**.**]**

**[**Πολλοί επιστήμονες υποστηρίζουν ότι η Γραμμική γραφή Β είναι εξελιγμένη και τελειοποιημένη μορφή της Γραμμικής γραφής Α. Η προέλευση της Γραμμικής γραφής Β αποτέλεσε αντικείμενο πολλών συζητήσεων. Διαμορφώνονται **δύο αντίθετες απόψεις**:

**α)** είτε η Γραμμική Β γεννήθηκε στην ηπειρωτική Ελλάδα και μεταφέρθηκε στην Κρήτη

**β)** είτε η Γραμμική Β προήλθε από τη Γραμμική Α στην Κρήτη και αργότερα πέρασε στην Ελλάδα.**]**

Στα κείμενα των πινακίδων με Γραμμική γραφή Β καταγράφονται διάφορες εμπορικές-οικονομικές δραστηριότητες των ανακτόρων που αφορούν κυρίως τη διακίνηση γεωργικών και κτηνοτροφικών προϊόντων. Έμμεσα, όμως, τα ίδια αυτά κείμενα μας δίνουν πληροφορίες για τη διοικητική οργάνωση και τη θρησκευτική ζωή του μυκηναϊκού κόσμου.

**[**Η γνώση της γραφής στα μυκηναϊκά χρόνια ήταν προνόμιο μιας ομάδας **εξειδικευμένων γραφέων** που εργάζονταν στα γραφεία των ανακτορικών κέντρων.   
Και ίσως αυτός να ήταν ο λόγος για την εξαφάνιση της γραφής μετά την πτώση των ανακτόρων, γύρω στα 1200.**]**

**Η εξάπλωση του μυκηναϊκού κόσμου**

**[**Μετά την κυριαρχία τους στην Κρήτης **(1450 π.Χ.),** οι Μυκηναίοι γίνονται **θαλασσοκράτορες**. Σε ολόκληρο τον χώρο του Αιγαίου και στα μικρασιατικά παράλια ιδρύουν αποικίες και εμπορικούς σταθμούς.**]** Παράλληλα, για την αναζήτηση πρώτων υλών και αγορών ταξιδεύουν μέχρι την Εγγύς Ανατολή, τη νότια Ιταλία, τη Σικελία, την Ισπανία και φαίνεται να έχουν σποραδικές επαφές με την Κεντρική και Βόρεια Ευρώπη. Αποικίζουν συστηματικά την Κύπρο και έρχονται σε επαφή με το κράτος των Χετταίων. Τα αρχεία των Χετταίων ονομάζουν τους Μυκηναίους Αχιγιάβα (Αχαιούς) και τονίζουν ότι το βασίλειό τους είναι υπολογίσιμη ναυτική δύναμη.

**Η κατάρρευση του μυκηναϊκού κόσμου**

**[**Περίπου το **1200 π.Χ**. παρατηρείται μια **αιφνίδια κάμψη της μυκηναϊκής ισχύος**. Ανάκτορα, ακροπόλεις και οικισμοί καταστρέφονται. **Συγχρόνως εξαφανίζεται η Γραμμική γραφή Β**. Τα ελληνικά δε θα εμφανισθούν ως γραφή παρά τον 8ο αιώνα π.Χ. Δε γνωρίζουμε με ακρίβεια τους λόγους που προκάλεσαν αυτή την καταστροφή.Οι επιστήμονες την αποδίδουν:

**α)** είτε σε μετακίνηση νέων ελληνικών φύλων (κάθοδος των Δωριέων),

**β)** είτε σε εσωτερικές αναταραχές

**γ)** είτε στην τρομακτική αναστάτωση που επικρατεί αυτή την περίοδο στην ανατολική λεκάνη της Μεσογείου, με την πτώση του κράτους των Χετταίων και με τις επιθέσεις των λεγόμενων «λαών της θάλασσας» εναντίον της Αιγύπτου. Η αναστάτωση αυτή είχε ως συνέπεια **την πτώση του μυκηναϊκού εμπορίου** και **τη σταδιακή παρακμή των μυκηναϊκών ανακτόρων εξαιτίας της οικονομικής κρίσης.** **Μάλλον, όμως, η πτώση της μυκηναϊκής δύναμης οφείλεται σε ένα συνδυασμό και των τριών λόγων.]**

Ο μυκηναϊκός πολιτισμός έχασε την ισχύ του, δεν κατέρρευσε όμως τελειωτικά. Πολλά στοιχεία του θα επιβιώσουν και θα μεταλαμπαδευθούν στην επόμενη φάση του ελληνικού πολιτισμού.